**Töötuskindlustushüvitis ja töötutoetus**

Teil on õigus töötuskindlustushüvitisele, kui:

* olete töötuna arvele võetud;
* olete esitanud töötuskindlustushüvitise saamiseks avalduse;
* teil on töötuna arvelevõtmisele eelnenud kolme aasta jooksul vähemalt 12 kuud töötuskindlustusstaaži (ehk teie tasudelt on makstud töötuskindlustusmaksu);
* te ei ole viimaselt töö- või teenistuskohalt lahkunud enda algatusel ehk korralise ülesütlemisega (TLS § 85), kokkuleppel tööandjaga (TLS § 79) või enda süülise käitumise tõttu (TLS § 88 lg 1 p 3-8, ATS § 94).

Näiteks on teil õigus saada töötuskindlustushüvitist, kui:

* teid koondati, sh tööandja tegevuse lõppemise, pankroti väljakuulutamise või selle raugemise korral (TLS § 89, 90);
* tööleping lõppes katseajal (sõltumata lõpetamise algatajast, TLS § 86);
* tööandja ütles töölepingu üles töötaja töövõime vähenemise tõttu kas pikaajalise töövõimetuse või töökohale sobimatuse, kohanematuse tõttu (TLS § 88 lg 1 p 1 ja 2);
* teie tähtajaline tööleping lõppes (TLS § 80);
* teie võlaõiguslik leping (nt töövõtuleping) lõppes jms.

Töötuskindlustushüvitist makstakse, kui ütlesite töölepingu üles:

* tööandjapoolse olulise lepingutingimuse rikkumise tõttu (TLS § 91 lg 2),
* töötasu vähendamisega mittenõustumise tõttu (TLS § 37 lg 5),
* töölepingu lõpetas kohus või töövaidluskomisjon (TLS § 107 lg 2).

Hüvitise maksmise periood sõltub kindlustusstaažist.

Tekkepõhiselt arvestatakse staaži perioodide eest, millal saite tasu nt töölepingu alusel, avalikus teenistuses olemise eest.

Kindlustusstaažina ei arvestata järgmiseid perioode:

* rasedus- ja sünnituspuhkus
* lapsendaja puhkus
* lapsehoolduspuhkus
* poolte kokkuleppel tasustamata puhkus
* ajutine töövõimetus ravikindlustuse seaduse tähenduses
* aja- või asendusteenistus

Võlaõiguslike lepingute puhul kehtib kassapõhine töötuskindlustusstaaži arvestus, s.t üks kuu kindlustusstaaži arvestatakse iga kalendrikuu eest, millal teile maksti tasu, millelt on kinni peetud töötuskindlustusmakse.

Kui teie kindlustusstaaž on:

* lühem kui 5 aastat, määrab töötukassa teile hüvitise 180 kalendripäevaks;
* 5 kuni 10 aastat, määrab töötukassa teile hüvitise 270 kalendripäevaks;
* 10 aastat või enam, määrab töötukassa teile hüvitise 360 kalendripäevaks.

Hüvitise suuruse arvutamiseks leitakse kõigepealt teie ühe kalendripäeva keskmine töötasu.

Arvesse lähevad viimasele kolmele töötamise kuule eelnenud üheksal töötamise kuul makstud tasud, millelt on kinni peetud töötuskindlustusmakse. Töötamise kuudena võetakse arvesse kuud, millal on välja makstud tasusid. Nende üheksa kuu tasude summa jagatakse 270ga ning tulemusena saadakse teie ühe kalendripäeva keskmine töötasu. Keskmise töötasu arvutamisel ei võeta arvesse teile viimasel kolmel töötatud kuul makstud tasusid, samuti tasusid, millelt ei maksta töötuskindlustusmakset (nt koondamishüvitis, lähetustasud jne).

Esimesel sajal hüvitise saamise päeval saate iga päeva eest hüvitist 50% ning seejärel 40% ühe päeva keskmisest töötasust.

Maksimaalse töötuskindlustushüvitise suuruse aluseks on kolmekordne Eesti keskmine ühe kalendripäeva töötasu. 2020. a. keskmine ühe kalendripäeva töötasu on 35 eurot ja 62 senti ja maksimaalne töötuskindlustuse hüvitise suurus on 1656,33 eurot kuus.

Minimaalne töötuskindlustushüvitis on 2020. aastal 31 kalendripäeva eest 279 eurot, minimaalne päevamäär on 9 eurot. Miinimumsuuruses on hüvitis kindlustatule alati tagatud.

Töötutoetusele on teil õigus, kui:

* olete registreeritud töötuna;
* teie ühe kuu sissetulek on väiksem töötutoetuse 31-kordsest päevamäärast (189,1 eurot);
* te olete töötuna arvelevõtmisele eelnenud 12 kuu jooksul olnud vähemalt 180 päeva hõivatud tööga, tööga võrdsustatud tegevusega või muu tegevusega, mille puhul ei saa eeldada, et te töötuna arvelevõtmisele eelneva aasta jooksul töötasite.
* Töötutoetuse päevamäär 2020. aastal on 6,1 eurot ning 31-kordne päevamäär 189,1 eurot.